wickkiey/tamil-wikipedia-markdown huggingface dataset:
# தம்பாக்சிரிங் அரண்மனை


**தம்பாக்சிரிங் அரண்மனை** (ஆங்கிலம்: *Tampaksiring Palace*) இந்தோனேசியா<nowiki/>வில் தம்பாக்சிரிங் என்னுமிடத்தில் உள்ள அரண்மனையாகும்.  

இந்தோனேசியாவில் உள்ள ஆறு அதிபர் அரண்மனைகளில் இந்த அரண்மனையும் ஒன்றாகக் கருதப்படுகிறது. இது பாலியில் கியானியார் பகுதியில் அமைந்துள்ளது. இந்த அரண்மனை 1957-ஆம் ஆண்டில் கட்ட ஆரம்பிக்கப்பட்டு 1963 ஆம் ஆண்டில் கட்டி முடிக்கப்பட்ட அரண்மனையாகும்.  

## பாலினிய கட்டிடக்கலை

இந்தோனேசியாவில் அமைந்துள்ள பிற அதிபர் மாளிகைகளைப் போலல்லாமல் இந்த அரண்மனை பெரும்பாலும் டச்சு கிழக்கிந்திய தீவுகளின் காலனித்துவ காலத்திய பாணியைத் தொடர்ந்து வந்ததாகும். தம்பாக்சிரிங் அரண்மனை இந்தோனேசியாவின் சுதந்திரம் அடைந்தபின் கட்டப்பட்ட அரண்மனையாகும். இது காலனித்துவ இடச்சு பேரரசின் கட்டடப் பாணியில் கட்டப்பட்டது, இருந்தாலும் அது நவீனத்துவ பாணியும் பாலினிய கட்டிடக்கலைக் கூறுகளைக் கொண்டு அமைந்துள்ளது.  

இந்த வளாகத்தின் கட்டிடங்கள் 19 ஹெக்டேர் பரப்பளவில் பரவிக் காணப்படுகின்றன. முதன்மை அரண்மனை கட்டிடமான தம்பாக்சிரிங் சற்று உயர்ந்த இடத்தில் கட்டப்பட்டுள்ளது. அது தீர்த்தா எம்புல் கோயில் எனப்படுகின்ற இந்து பாலினிய நீர்த்தடாகக் கோயில் மற்றும் ஆகூங்க் மலை எனப்படுகின்ற தீவின் மிக உயர் இடத்தில் அமைந்துள்ள ஓர் எரிமலை.ஆகியவற்றை காணும் திசையை நோக்கும் வகையில் கட்டப்பட்டுள்ளது.  

## வரலாறு

இந்தோனேசியாவிற்கு ஒரு புதிய ஜனாதிபதி மாளிகையை கட்ட வேண்டும் என்ற எண்ணம் இந்தோனேசியாவின் முதல் ஜனாதிபதி சுகர்னோவால் அவர்களுக்குத் தோன்ற அவரால் அது தொடங்கி வைக்கப்பட்டது. 1950 களின் நடுப்பகுதியில், புதிதாக சுதந்திரமான மாநிலம் என்ற நிலையில், சுகர்னோ இந்தோனேசிய பண்பாட்டை இந்தோனேசியாவிற்கு வருகை தரும் மாநில விருந்தினர்கள் காண்பதற்காகக் கட்ட எண்ணினார்.  

மேலும், பாலிப் பகுதியின் புகழை ஒரு கலாச்சார மற்றும் இயற்கை ஈர்ப்பாகவும் வெளிப்படுத்த விரும்பினார்.   பாலியின் பண்பாட்டு மற்றும் இயற்கை அழகினை வெளி உலகிற்குக் கொணர விரும்பினார். இந்தக் கட்டுமானமானது முக்கியமான தலைவர்கள், மாநில அரச அலுவலர்கள், நாட்டின் தலைவர்கள், அரச தலைவர்கள் அரசாங்கத் தலைவர்கள் ஆகியோர் பாலியில் தங்கும்போது பயன்படும் நோக்கில், அது பொருத்தமானதாக அமையும் என்ற எண்ணத்தில் அமைந்தது.  

### கியானியார் விருந்தினர் மாளிகை

முன்னதாக அந்த இடத்தில் ஒரு விருந்தினர் மாளிகை இருந்தது. அது பாலியில் இருந்த கியானியார் என்ற இடத்தையாண்ட மன்னருக்குச் சொந்தமானதாக இருந்தது. இந்த கியானியார் விருந்தினர் மாளிகையில் பெரும்பாலும் வெளிநாட்டு பிரமுகர்கள், விருந்தினர்கள் மற்றும் கிழக்கு தீவுகளின் அலுவலர்கள் ஆகியோர் பயன்பாட்டிற்காக இருந்தது. சுகர்னோ அந்த இடத்திற்கு 1955 ஆம் ஆண்டில் பல முறை வருகை தந்தார்.  

சுகர்னோவின் ஆர்வத்தை அறிந்த, கியானியார் மன்னர் இந்தோனேசியா அரசுக்கு நிலம் மற்றும் கட்டிடத்தை அளித்தார். 1957 ஆம் ஆண்டில் சுகர்னோ ஒரு புதிய அரண்மனைக்கான வடிவத்தைத் தயாரித்து அமைக்க ஆர்.எம்.சோதர்சனோ என்பவரை நியமித்தார். தொடர்ந்து அதற்கான தயாரிப்பு தொடங்கியது.  

கியானியார் மன்னரின் பழைய விருந்தினர் மாளிகை இடிக்கப்பட்டது. புதிய கட்டுமானப் பணி 1957 ஆம் ஆண்டு தொடங்கப்பட்டு 1963 ஆம் ஆண்டில் முழுமையாக நிறைவு பெற்றது.  

## பிற அரண்மனைகள்

- கிராடன் நியாயோக்யாகர்த்தா காடினின்கிராட், யோக்யகர்த்தா
- கெதுங் அகுங், யோக்யகர்த்தா
- பொகோர் அரண்மனை, பொகோர்
- சிபனாஸ் அரண்மனை, சிபனாஸ்
- இஸ்தானா நெகாரா (ஜகார்த்தா)
- மெர்டேகா அரண்மனை, மத்திய ஜகார்த்தா
# சகார்சா

**சகர்சா** என்பது இந்தியாவின் பீகார் மாநிலத்தின் கிழக்கு பகுதியில் உள்ள சகார்சா மாவட்டத்தில் உள்ள ஒரு நகரம் மற்றும் நகராட்சியாகும். இது கோசி ஆற்றின் கிழக்குக் கரையில் அமைந்துள்ளது . இது சகார்சா மாவட்டத்தின் நிர்வாக தலைமையகமாகவும், பீகார் மாநிலத்தின் கோசி பிரிவின் (பிரதேச தலைமையகமாகவும்) உள்ளது. இதில் சகர்சா, மாதேபுரா மற்றும் சுபால் மாவட்டங்கள் அடங்கும்.  

சகார்சா என்ற பெயர் சஹர்சா என்ற சமஸ்கிருத வார்த்தையிலிருந்து உருவானது. நகரத்தில் கணிசமான எண்ணிக்கையிலான மைதிலி மொழி பேசுபவர்கள் உள்ளனர். மைதிலியுடன் இந்தி பரவலாக புரிந்து கொள்ளப்பட்டு பேசப்படுகிறது.  

## வரலாறு
சகர்சா என்பது மிதிலா பிராந்தியத்தின் ஒரு பகுதியாகும். இது மிதிலா இராச்சியத்தை நிறுவிய இந்தோ-ஆரிய பழங்குடியினர் குடியேறிய பின்னர் முதன்முதலில் முக்கியத்துவம் பெற்றது. (இது விதேக இராச்சியம் என்றும் அழைக்கப்படுகிறது). விதேக இராச்சியத்தின் மன்னர்கள் ஜனகர்கள் என்று குறிப்பிடப்பட்டனர்.  

20 ஆம் நூற்றாண்டில் சகர்சா மாவட்டம் முங்கர் மற்றும் பாகல்பூர் மாவட்டங்களின் ஒரு பகுதியாக இருந்தது. 1954 ஆம் ஆண்டு ஏப்ரல் 1 அன்று சகர்சா மாவட்டமாக மாற்றப்பட்டது. இது கோசி பிரிவின் தலைமையகமாக சகர்சா, பூர்னியா மற்றும் கதிஹார் மாவட்டங்களை உள்ளடக்கியது. கோசி பிரிவின் தலைமையகம் சகர்சாவில் 1972 ஆம் ஆண்டு அக்டோபர் 2 ஆம் தேதி உருவாக்கப்பட்டது. 24 மேம்பாட்டுத் தொகுதிகள் கொண்ட ஒரு புதிய சிவில் துணைப்பிரிவு பிர்பூர், முன்னர் மாவட்டத்தின் சுபால் உட்பிரிவின் கீழ் இருந்த ராகோபூர், சதாபூர், பசந்த்பூர் மற்றும் நிர்மாலி உள்ளிட்டவஐ 1972 ஆம் ஆண்டு திசம்பர் 1 இல் உருவாக்கப்பட்டன.  

மாதேபுரா மற்றும் சுபால் ஆகிய இரண்டு புதிய மாவட்டங்கள் சகர்சா மாவட்டத்திலிருந்து 1981 ஆம் ஆண்டு ஏப்ரல் 30 இலும் மற்றும் 1991 ஆம் ஆண்டிலும் உருவாக்கப்பட்டன. சகர்சா மாவட்டம் இப்போது இரண்டு துணைப்பிரிவுகளான சகர்சா சதர் மற்றும் சிம்ரி பக்தியார்பூர் என்பவற்றைக் கொண்டுள்ளது.  

## புவியியல்
சஹர்சா 25.88 ° வடக்கு 86.6 ° கிழக்கு என்ற புவியியல் இருப்பிடத்தில் அமைந்துள்ளது. இது சராசரியாக 41 மீட்டர் (134 அடி) உயரத்தைக் கொண்டுள்ளது. சகர்சாவும் அதைச் சுற்றியுள்ள பகுதிகளும் கோசிநதிப் படுகையில் ஒரு தட்டையான வண்டல் சமவெளியைக் கொண்டுள்ளன. இப்பகுதி நிலம் மிகவும் வளமானதாக காணப்படுகின்றது. ஆனால் கங்கையின் மிகப்பெரிய துணை நதிகளில் ஒன்றான கோசியின் போக்கில் அடிக்கடி ஏற்படும் மாற்றங்கள், மண் அரிப்பு தொடர்பான பிரச்சினைகளுக்கு வழிவகுத்தன. இப்பகுதி வெள்ளப் பெருக்கினால் அடிக்கடி பாதிக்கப்படுகின்றன. பெரிய வெள்ளப்பெருக்கு கிட்டத்தட்ட ஆண்டுதோறும் நிகழ்கிறது. இதனால் கணிசமான உயிர்ச் சேதம், பொருட் சேதம் ஏற்படுகின்றது.  

## பொருளாதாரம்
இது இந்தியாவில் சோளம் மற்றும் மக்கானாவின் முக்கிய உற்பத்தியாளராகும். ஒவ்வொரு ஆண்டும் தொன் அளவில் சோளம் மற்றும் மக்கானா நாட்டின் பல்வேறு பகுதிகளுக்கு ஏற்றுமதி செய்யப்படுகின்றன. பின்வரும் பயிர்கள் இப்பகுதியில் வளர்க்கப்படுகின்றன. மக்கானா (*யூரியேல் ஃபெராக்ஸ்*சாலிஸ்ப்),  அரிசி, மாம்பழம், விழுதி, மூங்கில், கடுகு, சோளம், கோதுமை மற்றும் கரும்பு என்பன இப்பகுதியில் வளர்க்கப்படுகின்றன. தேக்கு மரங்கள் இப்போது பாரிய அளவில் வளர்க்கப்படுகின்றன.
# பதா ( பாடகர்)

தொழில் ரீதியாக **பதா** (ஆங்கிலம் : Bada ) என்று அழைக்கப்படும் சோய் சுங்-கீ என்பவர் பிப்ரவரி 28 இல் பிறந்த ஒரு தென் கொரிய பாடகர், இசையமைப்பாளர் மற்றும் இசை நடிகை ஆவார். அவர் 1997 இல் தென் கொரியாவின் *எஸ்.இ.எஸ்* என்ற இசைக்குழுவின் பெண் உறுப்பினராக அறிமுகமானார். டிசம்பர் 2002 இல் எஸ்.இ.எஸ் கலைக்கப்பட்ட பின்னர், அக்டோபர் 2003 இல் "எ டே ஆஃப் ரினியூ" என்ற தனிப்பாடல் தொகுப்பை வெளியிட்டார் .  

பாடல்களைப் பதிவுசெய்தல் மற்றும் இசை நிகழ்ச்சிகளை நிகழ்த்துவதைத் தவிர, *நோட்ரே-டேம் டி பாரிஸ்*, *200 பவுண்ட்ஸ் பியூட்டடி*, *லீகலி ப்ளாண்ட்*, மற்றும் *மொஸார்ட்* உள்ளிட்ட மேடை இசைக்கலைஞர்களின் அசல் மற்றும் கொரிய பதிப்புகளில் பங்கேற்றதன் மூலம் ஒரு நடிகையாகவும் தன்னை நிலைநிறுத்திக் கொண்டார். மூன்றாவது இசை விருதுகளில் சிறந்த நடிகைக்கான விருதை வென்ற அவர், இன்றுவரை பத்து இசை நிகழ்ச்சிகளில் நடித்துள்ளார்.  

## ஆரம்பகால வாழ்க்கை
சோய் சுங்-கீ 1980 பிப்ரவரி 28 அன்று பிறந்தார், அவரது தந்தை சோய் சா - வோல், இவர் கொரிய பன்சோரியின் பின்னணி கொண்ட ஒரு ட்ராட் இசைப் பாடகர் ஆவார். அவரது குழந்தை பருவத்தில் நிதிப் பிரச்சனைக் காரணமாக, குறிப்பாக அவரது தந்தை நோய்வாய்ப்பட்ட பிறகு, அவர் அறிமுகமாகும் வரை ஒன்பது ஆண்டுகள் உள்ளூர் தேவாலயத்தால் வழங்கப்பட்ட ஒரு சிறிய வீட்டில் வாழ்ந்தார். இளைஞர்களுக்கான சமீபத்திய தொடர் சொற்பொழிவுகளில், அவர் தனது ஆரம்ப வாழ்க்கையைப் பற்றி உரையாற்றியுள்ளார், மேலும் அவர்களின் கனவுகளைப் பெறுவதில் அவர்களின் பின்னணி ஒரு தடையாக மாறக்கூடாது என்று மாணவர்களை ஊக்குவித்துள்ளார்.  

பதா லீ சூ- மேன் என்பவரால் முன்மொழியப்பட்டு *எஸ்.எம் என்டர்டெயின்மென்ட்* என்ற நிறுவனத்தில் நுழைந்தார். *எஸ்.இ.எஸ்* நிறுவனத்தின் தலைவராகவும், முன்னணி பாடகராகவும் அறிமுகமானார். கே-பாப் ஐடோல் குழுவின் முதல் வெற்றிகரமான பெண்ணாக இருந்தார். பதா *டான்குக்* பல்கலைக்கழகத்தில் நடிப்பைப் படித்தார்.  

## தொழில்
பாடா 1997 இல் *எஸ்.இ.எஸ்* நிறுவனத்தில் அறிமுகமானார். இந்த குழு 1997 நவம்பர் 1, அன்று அவர்களின் முதல் பாடல் தொகுப்பான *ஐ யாம் யுவர் கேர்ல்* என்பதை வெளியிட்டது. இந்த குழு பின்னர் அதிக விற்பனையான கே-பாப் பெண்கள் குழுவாக மாறியது. அறிமுகமானதிலிருந்து, குழு ஐந்து கொரிய ஆல்பங்களையும் இரண்டு சப்பானிய ஆல்பங்களையும் வெளியிட்டுள்ளது. 2002 ன் முடிவில் *பிரண்ட்ஸ் பிபோர் பிரேக்கிங் அப்* இசைத் தொகுப்பை வெளியிட்டது. இக்குழுவின் உறுப்பினர்கள், பதா மற்றும் நடிகை *யூஜின்* ஆகியோர் *எஸ்.எம் என்டர்டெயின்மென்டி*ல் இருந்து பிரிந்தனர். ஆனால் பாடகர் *ஷூ* *எஸ்.எம் என்டர்டெயின்மென்ட்*டில் 2006 வரை பணிபுரிந்தார்.  

பதா *வூங்சிங் என்டர்டெயின்மென்ட்* நிறுவனத்தின் ஒரு பிரத்யேக ஒப்பந்தத்தில் கையெழுத்திட்டார். 2003 ஆம் ஆண்டில், பதா தனது முதல் தனிப்பாடல் தொகுப்பான *ஏ டே ஆஃப் ரினியூ*வை சுமார் 130,000 பதிவுகளை விற்றுவிட்டதாக கொரியாவின் இசைத் தொழில் சங்கம் தெரிவித்துள்ளது. பதா 2003 ஆம் ஆண்டில் பதா என்ற பாடகரைப் பற்றிய காதல் கதையான *பெப்பர்மிண்ட்* என்ற இசை நிகழ்ச்சியுடன் இசை அரங்கில் இறங்கிய முதல் கொரிய ஐடோல் பாடகராவார். இது அவருக்காக படைப்பாளரும் தயாரிப்பாளருமான *லீ யூரி* எழுதியது, அவர் *தைபூன்*, *மதர் அன்ட் வின்ட்டர்*, *சொனாட்டா* போன்ற பிற இசைத் திட்டங்களுக்கும் பொறுப்பானவர். 2004 ஆம் ஆண்டில், அவரது இரண்டாவது பாடல் தொகுப்பான *அரோரா* வெளியிடப்பட்டது. இது சுமார் 23,000 பிரதிகள் விற்றுள்ளது.  

## தனிப்பட்ட வாழ்க்கை
2017 ஜனவரி 13 அன்று, தன்னைவிட ஒன்பது வயது இளையவரான ஒரு உணவக உரிமையாளரை திருமணம் செய்து கொள்ளப்போவதாக அவரது நிறுவனம் உறுதிப்படுத்தியது. அவரது திருமணம் மார்ச் 23, 2017 அன்று சியோலில் நடைபெற்றது.
# ஜித்பூர் சிமாரா

**ஜித்பூர் சிமாரா** தெற்கு நேபாளத்தின் மாகாண எண் 2 இல் உள்ள பரா மாவட்டத்தில் உள்ள ஒரு துணை பெரு நகரமாகும். இது காதிமாய் நகராட்சி, இன்னர்வாசிரா, அம்லேகாஞ்ச்ற, மன்ஹர்வா, ஹரையா மற்றும் ராம்பூர் டோகானி ஆகிய பகுதிகளை ஒன்றிணைத்து புதிதாய் 2017 ஆம் ஆண்டு மார்ச் 10 அன்று உருவாக்கப்பட்ட பெருநகர நகரம் ஆகும்.  2011 ஆம் ஆண்டின் நேபாள மக்கட் தொகை கணக்கெடுப்பின் போது இந்த துணை பெருநகர நகரமானது 21,670 தனிப்பட்ட வீடுகளில் வசிக்கும் 117,094 மக்கட் தொகையை கொண்டிருந்தது.  

## புவியியல்
ஜித்பூர் சிமாரா நேபாளத்தின் தெராய் பகுதியில் அமைந்துள்ளது. வடக்கே, இது ஹெட்டாடா துணை பெருநகர நகரத்திற்கும், தெற்கு மற்றும் மேற்கு பிர்குஞ்ச் பெருநகர நகரத்திற்கும், கிழக்கு கலையா துணை பெருநகர நகரத்திற்கும் எல்லையாக உள்ளது. இது நாட்டின் இளைய துணை பெருநகரமாக கருதப்படுகிறது.  

### காலநிலை
சிமாராவில் இதுவரை பதிவான மிக உயர்ந்த வெப்பநிலை 42.8 (C (109.0&nbsp;°F) ஆகும். இந்த வெப்பநிலை 1979 ஆம் ஆண்டு சூன் 6 அன்று பதிவாகியது. மேலும் இதுவரை பதிவு செய்யப்பட்ட மிகக் குறைந்த வெப்பநிலை 1.0&nbsp;°C (33.8&nbsp;°F) ஆகும். இவ் வெப்பநிலை 1985 ஆம் ஆண்டு சனவரி 23 அன்று பதிவு செய்யப்பட்டது.  

## உட்கட்டமைப்புகள்
சிமாரா விமான நிலையம் ஓல்ட்-பிபாரா சிமாராவில் அமைந்துள்ளது. இது காத்மாண்டுவிற்கு விமான சேவைகளை வழங்குகின்றது. இந்த விமான நிலையம் காத்மாண்டுவிற்கு அருகில் உள்ள விமான நிலையமாகும். மகேந்திர நெடுஞ்சாலை மற்றும் திரிபுவன் நெடுஞ்சாலை என்பன ஜித்பூர் சிமாராவை நேபாளத்தின் பல்வேறு பகுதிகளுடனும் இந்திய எல்லையுடனும் இணைக்கின்றன.  

### அம்லேக்குஞ்ச் ரக்சால் ரயில் பாதை
இந்தியா பிரித்தானிய காலனித்துவ நாடாக இருந்த காலம் தொடக்கம் அம்லேக்குஞ்ச் ரக்ஸால் ரயில் பாதை அமைந்துள்ளது. இது ஒரு வரலாற்று நினைவுச் சின்னமாகும். தண்டவாள கட்டைகளையும், ஏனைய போக்குவரத்து தேவைகளுக்காகவும் இது கட்டப்பட்டது.  

மேலும் இது முக்கிய சாலைகள் திறக்க மற்றும் உள்கட்டமைப்பு கட்டுமானத்திற்கு வழிவகுத்தது. நிலங்கள் / கட்டிடங்கள் சட்டவிரோதமாக அத்துமீறல் மற்றும் காடழிப்பு என்பவற்றின் காரணமாக இந்த ரயில் பாதை அழிவின் விளிம்பில் உள்ளது.  

### வசதிகள்
இப்பகுதியின் 60% வீதமான நிலம் விவசாயத்திற்கு பயன்படுத்தப்படுகிறது.  

### பார்சா தேசிய பூங்கா
பார்சா தேசிய பூங்கா தென் மத்திய நேபாளத்தின் உள் டெராய் தாழ்நிலப்பகுதிகளில் பாதுகாக்கப்பட்ட பகுதியாகும். இந்த தேசிய பூங்கா 627.39 கிமீ <sup>2</sup>(242.24 சதுர மைல்) பரப்பளவைக் கொண்டுள்ளது.  

இந்த தேசிய பூங்காவில் யானைகள், ஒரு கொம்பு காண்டாமிருகம், பலவிதமான பறவைகள், மலைப்பாம்பு என்பன காணப்படுகின்றன.  

## டுமர்பனா
டுமர்பானா பெருநகரப் பகுதியின் வடகிழக்கு மூலையில் அமைந்துள்ளது. இது விவசாயத்தின் மையமாக அறியப்படுகின்றது. சிறப்பு பொருளாதார வளர்ச்சியில் உள்ளது. அரசாங்க நிலங்களை சட்டவிரோதமாக ஆக்கிரமிப்பது உள்ளூர் பகுதியின் வளர்ச்சிக்கு தடையாக இருந்தது. இதனால் குறிப்பிடத்தக்க விவசாய பணிகள் இழக்கப்பட்டது. ஆக்கிரமிக்கப்பட்ட இந்த நிலங்களை மீட்டு விவசாயிகளுக்காக பிர்குஞ்ச் சர்க்கரை ஆலையை மீண்டும் நிறுவ திட்டமிடப்பட்டுள்ளது. இப்பகுதியில் உள்நாட்டு மற்றும் எல்லை தாண்டிய கும்பல்களால் இயற்கை வனங்களும், நதிகளும் அழிக்கப்பட்டமையானது வெள்ளம் மற்றும் பாலைவனமாக்கலை உருவாக்கியது.  

டுமர்பானாவுக்கு சொந்தமாக கல்லூரி, உயர்நிலைப் பள்ளிகள் மற்றும் கூட்டுறவு உள்ளது. இது பரா மாவட்டத்தில் கல்வி, விவசாய, சமூக பொருளாதார மையமாக வளர்ந்து வருகிறது. டுமர்வானாவில் டான்ஃப் யூத் கிளப் (பவானிபூர்), சுந்தர்பஸ்தி இளைஞர் கழகம் (சுந்தர்பஸ்தி), ராஜ்கட்டா இளைஞர் கழகம் (ராஜ்கட்டா) என பல கால்பந்து அணிகள் உள்ளன.
# டயானா ஹேடன்



**டயானா ஹேடன்** (பிறப்பு 1 மே 1973) என்பவர் இந்திய நடிகை, வடிவழகி மற்றும் 1997 ஆம் ஆண்டின் உலக அழகிப் போட்டியின் வாகையாளர் ஆவார். உலக அழகி பட்டத்தை வென்ற மூன்றாவது இந்திய பெண் இவராவார். போட்டியின் போது அவர் மூன்று துணைப் பட்டங்களை வென்றார். 2008 ஆம் ஆண்டில், *பிக் பாஸ்* என்ற ரியாலிட்டி நிகழ்ச்சியின் பிரபல போட்டியாளராக பங்கேற்றார்.  

## ஆரம்பகால வாழ்க்கை
டயானா இந்தியாவின் தெலுங்கானாவின் ஐதராபாத்தில் ஆங்கிலோ-இந்திய கிறிஸ்தவ குடும்பத்தில் பிறந்தார். அவர் செகந்திராபாத்தில் உள்ள செயின்ட் ஆன் உயர்நிலைப் பள்ளியில் பயின்றார்.  

அவர் மாதிரி அழகி பணியை தொடங்குவதற்கு முன்பு என்கோர் என்ற நிகழ்வு மேலாண்மை நிறுவனத்தில் பணிபுரிந்தார். பின்னர் அவர் பி.எம்.ஜி கிரெசெண்டோவில் மக்கள் தொடர்பு அதிகாரியாக பணியாற்றினார். அங்கு பாடகர்களான அனெய்டா மற்றும் மெஹ்னாஸ் ஹூசைன் ஆகியோரின் வாழ்க்கையை நிர்வகிக்க உதவினார். அவர் இரண்டாம் இடத்தைப் பிடித்து இந்திய உலக அழகி என்ற பட்டத்தைப் பெற்றார். சீஷெல்ஸின் பாய் லாசரேவில் நடைப்பெற்ற உலக அழகி போட்டியின் 47 வது பதிப்பில் அவர் இந்தியாவைப் பிரதிநிதித்துவப்படுத்தினார்.  மொத்தம் 86 பிரதிநிதிகள் தலைப்புக்காக போட்டியிட்டனர். நிகழ்வின் முடிவில் ஹேடன் 1997 உலக அழகியாக முடிசூட்டப்பட்டார்.  உலக அழகி போட்டியின் போது அவர் " உலக அழகி - ஆசியா மற்றும் ஓசியானியா " என முடிசூட்டப்பட்டார். மேலும் ஹேடன் புகைப்பட அழகி மற்றும் நீச்சலுடை அழகி ஆகிய பட்டங்களை வென்றார். போட்டியின் போது மூன்று துணை பட்டங்களை வென்ற ஒரே உலக அழகி ஹேடன் ஆவார். 1966 ஆம் ஆண்டில் ரீட்டா ஃபாரியா மற்றும் 1994 ஆம் ஆண்டில் ஐஸ்வர்யா ராய் ஆகியோருக்குப் பிறகு, உலக அழகி போட்டியை வென்ற மூன்றாவது இந்திய பெண் இவர் ஆவார்.  

உலக அழகி பட்டம் வென்ற பின்னர் இந்தியாவில் எல்'ஓரியல் , கோல்கேட் மற்றும் சோபார்ட் ஆகிய நிறுவனங்களை ஆதரிக்க கையெழுத்திட்டார். இவர் *சிறுவர் உரிமைகளும் நீங்களும் (CRY ), க்ரீன்பீஸ் , பெட்டா* மற்றும் *ஸ்பாஸ்டிக் சொசைட்டி ஆஃப் இந்தியா* உள்ளிட்ட பல்வேறு தொண்டு நிறுவனங்களுடன் தொடர்புடையவர். புற்றுநோய் மற்றும் எச்.ஐ.வி / எய்ட்ஸ் பற்றிய விழிப்புணர்வை ஏற்படுத்த செயற்பட்டார்.  

உலக அழகி அமைப்பின் உலகளாவிய பிரதிநிதியாக இருந்த பின் ஹேடன் லண்டனுக்குச் சென்று ராயல் அகாடமி ஆஃப் டிராமாடிக் ஆர்ட்டில் நடிப்புக் கலையை பயின்றார். அவர் லண்டன் டிராமா ஸ்டுடியோவிலும் படித்தார். அங்கு அவர் ஷேக்ஸ்பியரின் படைப்புக்களில் கவனம் செலுத்தி கலைக்கூடத்தின் சிறந்த நடிகைக்கான பரிந்துரையைப் பெற்றார்.  2001 ஆம் ஆண்டில், தென்னாப்பிரிக்காவில் சேக்ஸ்பியரின் *ஓதெல்லோ* திரைப்பட பதிப்பில் திரைக்கு அறிமுகமானார். 2001 மற்றும் 2002 ஆம் ஆண்டுகளில் லெபனானில் மிஸ் ஐரோப்பா என்ற நிகழ்ச்சியை இரண்டு முறை தொகுத்து வழங்கினார். தற்போது விமானப் பணியாளர்கள் பயிற்சித் திட்டங்களுக்கான விரிவுரையாளராக பணியாற்றுகிறார்.  

அவர் *ஒரு அழகான உண்மை* என்ற ஒரு புத்தகத்தை எழுதியுள்ளார். இந்த புத்தகம் 2012 ஆம் ஆண்டு ஆகத்து 6 அன்று வெளியானது.  

## தனிப்பட்ட வாழ்க்கை
டயானா ஹேடன் 13 செப்டம்பர் 2013 அன்று அமெரிக்காவின் லாஸ் வேகாஸைச் சேர்ந்த கொலின் டிக்கை மணந்தார். கொலின் மும்பையில் ஒரு சர்வதேச தன்னார்வ தொண்டு நிறுவனத்தில் பணியாற்றி வருகிறார். இவர்களுக்கு மூன்று பிள்ளைகள் உள்ளனர்.
# ஆமீனா ஷேக்

**ஆமீனா ஷேக்** (ஆங்கிலம் : Aamina Sheikh) இவர் ஒரு பாகிஸ்தான் நடிகை மற்றும் முன்னாள் விளம்பர நடிகையாவார். மிகவும் பிரபலமான மற்றும் அதிக சம்பளம் வாங்கும் நடிகைகளில் ஒருவரான இவர் பாக்கித்தான் பொழுதுபோக்கு துறையில் தன்னை நிறுவிக்கொண்டார். மேலும் *லக்ஸ் ஸ்டைல்* விருதுகளின் ஒன்பது பரிந்துரைகளிலிருந்து நான்கு விருதுகள் பெற்றவர் ஆவார்.  

ஷேக் அழகு சாதனப் பொருட்களின் விளம்பர நடிகையாக தனது வாழ்க்கையைத் தொடங்கினார், இதன்மூலம் அவர் பிரெஞ்சு அழகு சாதனப் பொருளான *லோரியலி*ன் செய்தித் தொடர்பாளராக சர்வதேச அங்கீகாரத்தைப் பெற்றார் மற்றும் சிறந்த விளம்பர நடிகைக்கான *லக்ஸ் ஸ்டைல்* விருதுக்கு பரிந்துரைக்கப்பட்டார். பாக்கித்தானின் சிறந்த பெண் விளம்பர நடிகைகளில் ஒருவராக தன்னை நிலைநிறுத்திக் கொண்ட பின்னர், 2008 ஆம் ஆண்டு *பாரிஷ் மெய்ன் தீவார்* என்ற தொலைக்காட்சித் திரைப்படத்தில் முன்னணி பாத்திரத்தில் நடித்து அறிமுகமானார். அடுத்த ஆண்டு, அவர் *ஜியோ* தொலைக்காட்சியின் தொடரான *தில் இ நாடனில்* தோன்றினார், இதற்காக சிறந்த வளர்ந்து வரும் திறமைக்கான *லக்ஸ் ஸ்டைல்* விருதைப் பெற்றார்.  

2010 ஆம் ஆண்டில், காதல் படமான *டாம்* என்ற படத்திற்காக அவர் விமர்சன ரீதியான பாராட்டைப் பெற்றார். *ஹம் டம்* (2010), *இஷ்க் கம்ஷுதா* (2010), *யுரான்* (2010), *மேரா சாயின்* (2010), *மெயின் அப்துல் காதிர் ஹூன்* (2010) உள்ளிட்ட பெண்களை மையப்படுத்தப்பட்ட தொடர்களில் முன்னணி கதாபாத்திரங்களில் நடித்ததற்காக அவர் பின்னர் பரந்த அங்கீகாரத்தைப் பெற்றார். ஷேக் பின்னர் *மாட்* (2010), *மேரா சாயின் 2* (2012), *மிராட் உல் உருஸ்* (2013), மற்றும் *ஜாக்சன் ஹைட்ஸ்* (2014) போன்ற சீரியல்களில் அதிக முக்கியப் பங்கு வகித்தார். காதல் தொடரான *அகர் தும் நா ஹோட்* (2009), *உம்-இ-கல்சூம்* (2011), மற்றும் *குச் இஸ் தாரா* (2013) ஆகியவற்றில் அவரது நடிப்புகள் *லக்ஸ் ஸ்டைல்* விருதுகளில் தனது செயற்கைக்கோள் சிறந்த நடிகை மற்றும் சிறந்த நடிகைக்கான பிராந்திய பரிந்துரைகளைப் பெற்றன.  

## ஆரம்பகால வாழ்க்கை
ஷேக் நியூயார்க் நகரில் தொழில் ரீதியாக மருந்தாளுநரான அப்துல் ஷேக் என்பவருக்கு பிறந்தார். ஷேக்கின் தந்தை வீட்டார் ஜவுளித் தொழிலில் தங்களை நிலைநிறுத்திக் கொண்ட ஒரு குடும்பமாகும். ஆனால் இவரது தந்தைக்கு வேதியியல் மீது ஆர்வம் இருந்தது; அதனால் அவர் ஒரு மருந்தாளரானார்.  

ஷேக் தனது குழந்தைப் பருவத்தை கராச்சி மற்றும் ரியாத்தில் கழித்திருக்கிறார். அவர் தனது தொடக்கக் கல்வியை மாமா பார்சி பள்ளியிலும், உயர்நிலைக் கல்வியை ரியாத்தில் உள்ள அமெரிக்க சர்வதேச பள்ளியிலும் பயின்றார். ஷேக் கராச்சியில் மேலும் தனது கல்வியைத் தொடர்ந்தார், மேலும் முறையே கராச்சியில் உள்ள செயின்ட் ஜோசப் கான்வென்ட் பள்ளி மற்றும் தி லைசியம் ஆகியவற்றிலிருந்து தனது ஓ மற்றும் ஏ நிலைகளை முடித்தார். ஆமினா மாசசூசெட்ஸின் அம்ஹெர்ஸ்டில் உள்ள ஹாம்ப்ஷயர் கல்லூரியில் இருந்து திரைப்படக் காணொளித் தயாரிப்பில் தேர்ச்சி பெற்றவர் மற்றும் மன்ஹாட்டனை தளமாகக் கொண்ட பல்லூடக நிறுவனமான கியூரியஸ் பிக்சர்ஸ் நிறுவனத்தில் உதவியாளராக பணியாற்றியுள்ளார்.  

## தொழில்
பாகிஸ்தானுக்குத் திரும்பிய ஷேக், ஜியோ தொலைக்காட்சியில் தனது பணியைத் தொடங்கினார், அங்கு அவர் *பேச்சி மேன் கே சாச்சே என்ற* குழந்தைகளின் பேச்சு நிகழ்ச்சியை தயாரித்து இயக்கியுள்ளார். . 2007 ஆம் ஆண்டில், ஷார்ஜில் பலூச் மற்றும் காலித் அகமதுவின் தொலைகாட்சித் திரைப்படம், *குர்முச் சிங் கி வசீயத் ஆகியவற்றில்* ஆமினா திரையில் அறிமுகமானார். இது சதாத் ஹாசன் மாண்டோவின் புதினமான தி *வில் ஆஃப் குர்முக் சிங்கை* அடிப்படையாகக் கொண்டது.
# இதயத்தசை வீக்கம்



**இதயத்தசை வீக்கம்** என்பது நோய் கிருமிகளின் தோற்றுதலாலோ அல்லது உடற்செயலியல் மாற்றம் ஏற்படுவதலோ இதய தசையில் ஒவ்வாமை ஏற்பட்டு வீக்கமடைத்தல் ஆகும்.  

இதயத்தசை வீக்கம் பொதுவாக வைரஸ் கிருமி தொற்றுதலால் ஏற்படுகிறது. இதய மீயொலி ஆய்வு இதய அடைப்பிதழ் குறைபாடுகளை கண்டறிய பெரிதும் உதவுகிறது. பொதுவாக அனைத்து வயதினரும் பாதிக்கப்பட்டாலும் இளம் வயது நபர்களே அதிகளவில் பாதிப்படைகின்றனர். பெண்களை விட ஆண்களிடையே இந்த நோயின் தாக்கம் அதிகமாக இருக்கிறது. இந்த நோயறிகுறி 1800களின் நடு ஆண்டுகளிலிருந்து பதியப்பட்டுள்ளது.  

இதயத்தசை வீக்கம் 1600 ஆம் ஆண்டு காலத்திலேயே பதிவு செய்யப்பட்டுள்ளது. ஆனால் 1837 ஆம் ஆண்டில் இதயத்தசை வீக்கம் என்ற சொற்பதம் செர்மானிய மருத்துவர் ஜோசப் பிரிடரிக் சோபர்ன்ஹீம் என்பவரால் அறிமுகப்படுத்தப்பட்டது. இருந்தபோதும் இந்த சொற்பதம் இரத்த சுற்றோட்ட மண்டல நோய்களான உயர் இரத்த அழுத்தம் மற்றும் குருதி ஊட்டக்குறை இதய நோய்க்கு தவறாக பயன்படுத்தினர். இதயத்தசை வீக்கத்தால் பாதிப்பு பற்றிய சரியான தகவல்கள் இல்லை ஆயினும் 1 முதல் 9% நோயாளிகள் இதயத்தசை வீக்கத்தால் பாதிப்புக்கு ஆளானவர்களே. இளம் இளைஞர்கள் திடீரென இறப்பதற்கு 20% இந்த இதயத்தசை வீக்கம் காரணமாக இருக்கிறது.ஹச்.ஐ.வி நோய் தொற்று உள்ள நோயாளிகளில் 50% அல்லது அதற்கு மேல் இந்த இதயத்தசை வீக்க நோயால் பாதிக்கப்படுகின்றனர்.  

## அறிகுறிகளும் உணர்குறிகளும்
இதயத்தசை வீக்கத்துடன் தொடர்புடைய அறிகுறிகளும் உணர்குறிகளும் பலவேறாக உள்ளன. இவை நேரடியாக இதயத்தசை சுவரின் வீக்கத்துடனோ அல்லது இதயத்தசை வலுவிழந்து அதனால் ஏற்படும் வீக்கத்துடனோ தொடர்புள்ளவை. பின்வருபவை இவற்றில் சிலவாகும்:  
- நெஞ்சு வலி (வெகுவாக இந்த வலி "குத்துவது" போல விவரிக்கப்படுகிறது)
- குருதித்தேக்க இதயத் திறனிழப்பு (திரவக் கோர்வை, மூச்சுத் திணறல் மற்றும் கல்லீரல் தேக்கம் போன்றவை ஏற்படக் காரணமாக)
- சீரற்ற நெஞ்சுத்துடிப்புகள் (இதய இலயமின்மையால்)
- இதய ஒலிகள் மெலிதல்
- சடுதிமரணம் (இளைஞர்களிடையே இதயத்தசை வீக்கம் சடுதி மரணத்திற்கான அனைத்துக் காரணங்களில் 20% வரையாக உள்ளது)
- காய்ச்சல் (குறிப்பாக தொற்றுநோய்களின் போது, காட்டாக வாதக் காய்ச்சல்)
- இளம் சிறார்களிடையே அறிகுறிகள் குறிப்பிடும் வகையில் இல்லை; பொதுவான உடல்நலக் குறை, பசியின்மை, வயிற்று வலி, நாள்பட்ட இருமல். நோய் முற்றிய நிலையில் மூச்சுத் திணறல் ஏற்பட்டு ஈழை நோயாக கண்டுணற வாய்ப்புண்டு.

பொதுவாக இதயத்தசை வீக்கம் நச்சுயிரி தொற்றினால் ஏற்படுவதால் பல நோயாளிகள் நச்சுயிரி தொற்றுக்கான அறிகுறிகளான சுரம், தடிப்புகள், வயிற்றுப்போக்கு, மூட்டுவலி, எளிதாக சோர்வடைதல் போன்ற உணர்குறிகளைத் தெரிவிப்பர்.  

இதயத்தசை வீக்கத்துடன் இதயவுறை அழற்சியும் தொடர்புடையது. எனவே பல நோயாளிகளுக்கும் இரு நோய்களுக்கான உணர்குறிகளும் உடனிருக்கும்.
# கே. எஸ். ரங்கசாமி கலை மற்றும் அறிவியல் கல்லூரி


**கே.எஸ்.ரங்கசாமி கலை மற்றும் அறிவியல் கல்லூரி** தமிழ்நாட்டின் நாமக்கல் மாவட்டத்தில், தோக்கவாடியில் 1995ஆம் ஆண்டு கே. எஸ். ரங்கசாமி அவர்களால் தொடங்கப்பட்டது. தமிழ்நாடு அரசு மற்றும் பல்கலைக்கழக மானிய ஆணையத்தின் ஒப்புதலுடன், இது சேலத்தின் பெரியார் பல்கலைக்கழகத்துடன் இணைக்கப்பட்டுள்ளது.. இது இந்திய தர நிறுவனம் (ISO) சான்றிதழ் மற்றும் தேசிய கல்வி தரபாட்டு நிறுவனம் (NAAC) அங்கீகாரம் பெற்றது.  
## படிப்புகள்
இக்கல்லூரியில் இளங்கலை, ஆங்கிலவியல், வணிகவியல், வணிகவியல் நிறுவனச்செயலாண்மை, இளம் அறிவியல் பாடப்பிரிவில் கணிதவியல் முதுகலை, முதுநிலை மற்றும் ஆராய்ச்சி படிப்புகள் என பல பிரிவுகளில் வழங்கப்பட்டு வருகின்றன.
# அஞ்சுமான் (நடிகை)

**அஞ்சுமான் ஷாஹீன்** (பஞ்சாபி, ) (ஆங்கிலம்: Anjuman) இவர் ஒரு பாக்கித்தான் திரைப்பட நடிகை ஆவார். 1980 கள் மற்றும் 1990 களின் முற்பகுதியில் பாக்கித்தானின் மிக வெற்றிகரமான பஞ்சாபி திரைப்பட கதாநாயகிகளில் ஒருவராக இருந்தார். அவரது உண்மையான பெயர் *அஞ்சுமான் ஷாஹீன்* என்பதாகும். அவர் பகவல்பூரில் பிறந்தார். அஞ்சுமானின் பெற்றோர் அஹமத்பூர் கிழக்குப் பகுதியைச் சேர்ந்தவர்கள், அஞ்சுமான் முல்தானில் வளர்க்கப்பட்டு. பின்னர் லாகூருக்கு குடிபெயர்ந்தனர். அவரது தங்கை *கோரியும்* ஒரு நடிகையாவார்.  

## தொழில்
அவரது திரை வாழ்க்கை கிட்டத்தட்ட 20 ஆண்டுகள் நீடித்தது, மேலும் அவர் 300 க்கும் மேற்பட்ட படங்களில் தோன்றினார். அவர் முதலில் *சூரத்* (1973) என்ற உருது திரைப்படத்தில் வசீம் அப்பாஸ், அஃப்ஷான், தாஜ் நியாசி ஆகியோருடன் இணைந்து நடித்தார், மேலும் அவர் 2000 ஆம் ஆண்டில் *பீங்கன்* படத்தில் கடைசியாக தோன்றினார். *சூரத்* திரைப்படம் வெற்றி பெறவில்லை; அவரது முதல் பெரிய வெற்றி *வாடி கி ஜான்ஜீர்* (1979) என்பதாகும். இந்த காலகட்டத்தில் 1996 ல் தேசிய நெடுஞ்சாலையில் சுல்தான் ரஹி கொலை செய்யப்பட்டார். இதனால் லாலிவுட் அதன் மிகவும் பிரபலமான நட்சத்திரமான அஞ்சுமானை தனது திரைப்பட வாழ்க்கையிலிருந்து ஓய்வு பெற வைத்தது. சையத் நூரின் சூரியன் (1998 திரைப்படம்) என்ற திரைப்படத்தில் மீண்டும் நடித்து பஞ்சாபி திரையுலகம் புத்துயிர் பெறும் வரை சில ஆண்டுகளாக நடிப்பதை நிறுத்தி வைத்தார்.  

64 வயதான இவரது இரண்டாவது திருமணம் 2019 ஜூன் 17 அன்று வசீம் லக்கி அலியுடன் நடந்தது, இதில் நெருங்கிய குடும்பத்தினர் மற்றும் நண்பர்கள் மட்டுமே கலந்து கொண்டனர்.
# ஆயிசா ஓமர்


**ஆயிசா ஓமர்** (ஆங்கிலம்: Ayesha Omer) இவர் ஒரு பாக்கித்தானைச் சேர்ந்த ஒரு நடிகையும், விளம்பர மாதிரியும், பாடகியும் மற்றும் ஓவியரும் ஆவார். புல்பூலேவில் கூப்சுரத் லேடீஸ் பார்க் என்ற திரைப்படத்தில் நடாஷா, ஜிந்தகி குல்சார் ஹை படத்தில் சாரா, தன்ஹாயில் அர்சூ மற்றும் தில் அப்னா அவுர் ப்ரீத் பராய் படத்தில் அலீனா என்ற பாத்திரத்தில் நடித்ததற்காக இவர் நன்கு அறியப்படுகிறார். அவர் பாக்கித்தானின் மிகவும் பிரபலமான நடிகைகளில் ஒருவராக தன்னை நிலைநிறுத்திக் கொண்டார். அவர் பாக்கித்தான் தொலைக்காட்சியின் அதிக சம்பளம் வாங்கும் நடிகைகளில் ஒருவர் மற்றும் பெரும்பாலும் பாக்கித்தானில் ஒரு "ஸ்டைல் ஐகானாக" கருதப்படுகிறார். 2019 ஆம் ஆண்டில், வார்சி சர்வதேச அமைப்பால் *தம்கா-இ-ஃபக்ர்-இ-பாகிஸ்தான்* (*பாகிஸ்தானின்* பெருமை) என்ற விருது அவருக்கு வழங்கப்பட்டது.  

2012 ஆம் ஆண்டில், அவர் தனது முதல் தனிப்பாடலான "சல்தே சல்தே" மற்றும் "காமோஷி" ஆகியவற்றை வெளியிட்டார், இது பாக்கித்தானில் வணிகரீதியான வெற்றியாக இருந்தாலும், விமர்சகர்களிடமிருந்து கலவையான எதிர்வினையை சந்தித்தது. ஓமர் சிறந்த தனிப்பாடலுக்கான லக்ஸ் ஸ்டைல் விருதை வென்றார். 2015 ஆம் ஆண்டில் வெற்றிகரமான காதல்-நகைச்சுவைத் திரைப்படமான *கராச்சி சே லாகூர்* மூலம் முக்கியக் கதாபாத்திரத்தில் அறிமுகமானார், அதைத் தொடர்ந்து *யல்கார்* என்ற போர் சம்பந்தமான படத்தில் ஒரு துணை கதாபாத்திரத்தில் நடித்தார்.  

## ஆரம்பகால வாழ்க்கை
ஓமர் பாக்கித்தானின் லாகூரில் பிறந்தார். அவரது தந்தை இறந்தபோது அவருக்கு ஒரு வயது, அவரது தாயார் ஓமரையும் அவரது சகோதரரையும் ஒற்றை பெற்றோராக வளர்த்தார். அவர் தனது குழந்தைப் பருவத்தை என்று விவரித்தார். அவர் லாகூர் இலக்கணப் பள்ளியில் பயின்றார், மேலும் இளங்கலை மற்றும் முதுநிலை பட்டங்களுக்காக தேசிய கலைக் கல்லூரிக்குச் சென்றார். பின்னர் அவர் சி.என்.பி.சி பாகிஸ்தானில் காலை நிகழ்ச்சியான *யே வக் ஹை மேரா*, பிரைம் தொலைக்காட்சியில் *ரிதம்* மற்றும் ஏ.ஆர்.ஒய் சுயாக்கில் *ஹாட் சாக்லேட்* ஆகியவற்றை தொகுத்து வழங்கினார். 2018 ஆம் ஆண்டில், நியூயார்க் பேஷன் வீக்கில் பாக்கித்தானின் அழகு சாதனமான மேபெலைனின் செய்தித் தொடர்பாளராக பங்கேற்றார்.  

### ஓவியம்
என்.சி.ஏ- என்ற கல்லூரியில் இவர் ஒரு நுண்கலை பட்டதாரியாவார். இவர் நடிப்பு மற்றும் விளம்பரங்களை தோன்றுவதற்கு முன்பே, ஓவியம் மற்றும் பாடுவது அவரது முதல் ஆர்வங்கள் மற்றும் தொழில் தேர்வுகள் என்று கூறினார்.  

## தனிப்பட்ட வாழ்க்கை
டிசம்பர் 2015 இல், ஓமரும் அவரது இணை நடிகர் அஸ்ஃபர் ரெஹ்மானும் ஒரு சாலை விபத்தை சந்தித்தனர். விபத்து நடந்தபோது நடிகர்கள் கராச்சியில் இருந்து ஐதராபாத் சென்று கொண்டிருந்ததாக கூறப்படுகிறது. ஒரு வட்டாரத்தின் படி, மற்றொரு வாகனம் அவர்களின் காரில் மோதியது, இதனால் கார் சாலையில் இருந்து விலகி ஒரு பள்ளத்தில் விழுந்தது. காயத்திலிருந்து மீண்ட பிறகு, ஓமர் ஊடகங்களிடம் கூறினார்:  

"என் வாழ்நாள் என் கண்களுக்கு முன்னால் பறந்து கொண்டிருந்தது. நான் ஒரு சரக்கு வாகனம் மோதுவதற்காக என்னுடைய இருக்கையை பிடித்தபடி காத்திருந்தேன்"
# காண்டுவா

**காண்டுவா** என்பது இந்தியாவின் மத்தியப் பிரதேசத்தின் நிமர் பகுதியில் உள்ள ஒரு நகரம் ஆகும். இந்த நகரம் கிழக்கு நிமர் மாவட்டம் என்று முன்னர் அறியப்பட்ட காண்டுவா மாவட்டத்தின் நிர்வாக தலைமையகம் ஆகும்.  

காண்டுவா பழங்கால நகரம் ஒன்றாகும். இந்தியாவில் உள்ள பல நகரங்களைப் போலவே பல வழிபாட்டுத் தலங்களும் இங்கு அமையப் பெற்றுள்ளன. பெரும்பாலான வழிபாட்டுத் தலங்கள் இந்து அல்லது சமண வணக்கஸ்தலங்கள் ஆகும். கி.மு 12 ஆம் நூற்றாண்டில் இந்த நகரம் சமண மதத்தின் மையமாக இருந்தது. பிரித்தானிய ஆட்சியின் போது, ​​இந்நகரிற்கு அருகிலுள்ள புர்ஹான்பூர் (இப்போது ஒரு தனி மாவட்டம்) மேற்கு நிமர் பிராந்தியத்தின் முக்கிய வணிக மையமாக திகழ்ந்தது.  

காண்டுவா பெரிய தொடருந்து சந்திப்பாகும். இந்தூரை டெக்கனுடன் இணைக்கும் மால்வா பாதை, மும்பையிலிருந்து கொல்கத்தா வரையிலான பிரதான கிழக்கு-மேற்கு பாதையை இங்கு சந்திக்கிறது.  

2019 ஆம் ஆண்டு மே மாதம் பாரதிய ஜனதா கட்சியைச் சேர்ந்த நந்த்குமார் சிங் சவுகான் என்பவர் காண்டுவா மக்களவைத் தொகுதியில் இருந்து நாடாளுமன்ற உறுப்பினராகத் தேர்ந்தெடுக்கப்பட்டார்.  

## புவியியல்
காண்டுவா 21.83 ° வடக்கு 76.33 ° கிழக்கு என்ற புவியியல் இருப்பிடத்தில் அமைந்துள்ளது. இது சராசரியாக 313 மீட்டர் (1026 அடி) உயரத்தைக் கொண்டுள்ளது.  

## புள்ளிவிபரங்கள்
2011 ஆம் ஆண்டு மக்கட் தொகை கணக்கெடுப்பின்படி, காண்டுவாவில் 200,738 மக்கள் வசிக்கின்றனர். அவர்களில் 102,901 பேர் ஆண்களும், 97,837 பேர் பெண்களும் ஆவார்கள். காண்டுவாவின் சராசரி கல்வியறிவு விகிதம் 75.5% ஆகும். ஆண்களின் கல்வியறிவு விகிதம் 78.9% ஆகவும், பெண்களின் கல்வியறிவு விகிதம் 71.9% ஆகவும் இருந்தது. காண்டுவாவில் ஆறு வயதிற்கு உட்பட்ட சிறுவர்களின் எண்ணிக்கை, 24,801 ஆகும். அதாவது மொத்த மக்கட் தொகையில் 12.4% வீதமானோர் 6 வயதுக்குட்பட்டவர்கள். 2011 ஆம் ஆண்டில் காண்டுவாவில் 39002 வீடுகள் இருந்தன.  

## பொருளாதாரம்
காண்டுவா நகரமானது உள்ளூர் பயிர்களான பருத்தி, கோதுமை (கண்ட்வா 2), சோயா அவரை மற்றும் பலவகையான பருவகால பழங்கள் மற்றும் காய்கறிகளுக்கு பிரபலமானது. இங்கு பயிரிடப்படும் கோதுமை வகை காண்ட்வா 2 என்பது அதன் நறுமணம், நிறம் மற்றும் தரம் ஆகியவற்றிற்கு நாடு முழுவதும் பிரபலமானது. முந்தைய காண்டுவா மத்திய இந்தியாவின் கஞ்சா பயிரிடப்படும் ஒரே நகரமாக காணப்பட்டது.  

இந்திரா சாகர் பரியோஜ்னா என்ற நீர்மின் திட்டம் கண்ட்வாவுக்கு அருகில் அமைந்துள்ளது. சாந்த் சிங்காஜி வெப்ப மின் திட்டம் (2 × 600 மெகாவாட்) காண்டுவாவில் உள்ள ஒரு சிறிய நகரமான முண்டியில் உள்ள டோங்கலியா கிராமத்தில் அமைந்துள்ளது.  

## புகழ்
சூரஜ் குந்தா, பத்மா குளம், பீமா குளம் மற்றும் ராமேஸ்வர் குளம் ஆகிய நான்கு குளங்களும் நான்கு திசைகளில் உள்ளன. இவை வரலாற்றுடன் தொடர்புடையன.  

பண்டைய துல்ஜா பவானி கோயில், தாதா தர்பார் மற்றும் நவீன நவ-சண்டி தேவி தாம் ஆகியவை இந்துக்களின் வழிபாட்டுத் தலங்கள் ஆகும்.  

புகழ்பெற்ற சுற்றுலாத் தலங்களான தாதா தர்பார் கண்ட்வா , நாகூன் தலாப் மற்றும் ஹனுமந்தியா தீவு என்பன இங்கு அமைந்திருக்கின்றன.  

புகழ்பெற்ற நடிகர் / பாடகர் கிஷோர் குமார் காண்ட்வாவில் பிறந்தார்.
# சிகர்

**சிகர்** (Sikar) இந்தியாவின் ராஜஸ்தான் மாநிலத்தின் சிகர் மாவட்டத்தில் அமைந்துள்ள நகரமாகும். இது சிகர் மாவட்டத்தின் தலைமையகம் ஆகும். இந்த நகரம் ராஜஸ்தானின் தேசிய நெடுஞ்சாலை 52 இல் ஆக்ராவிற்கும் பிகானேருக்கும் இடையில் அமைந்துள்ளது. சிகர் வரலாற்று நகரமாகும். இந்த நகரம் பல பழைய ஹவேலிகளைக் கொண்டுள்ளது (முகலாய கால கட்டிடக்கலை கொண்ட பெரிய வீடுகள்). இந்த நகரம் ஜெய்ப்பூரிலிருந்து 114 கி.மீ தொலைவிலும், ஜோத்பூரிலிருந்து 320 கி.மீ தொலைவிலும், பிகானேரிலிருந்து 215 கி.மீ தொலைவிலும், டெல்லியில் இருந்து 280 கி.மீ தொலைவிலும் அமைந்துள்ளது.  

## வரலாறு
ஜெய்ப்பூர் மாநிலத்தின் மிகப்பெரிய திகானா (தோட்டம்) சிகர் ஆகும். முன்பு சிகார் நகரம் “நெஹ்ராவதி” என்று அழைக்கப்பட்டது. மேலும் திகானா சிகரின் தலைநகரமாக விளங்கியது. சிகர் ஏழு "பொல்ஸ்" (வாயில்கள்) கொண்ட பலப்படுத்தப்பட்ட சுவர்களால் சூழப்பட்டுள்ளது. இந்த வரலாற்று வாயில்கள் பவரி கேட், பதேபுரி கேட், நானி கேட், சூரஜ்போல் கேட், டுஜோட் கேட் ஓல்ட், டுஜோட் கேட் நியூ மற்றும் சந்த்போல் கேட் என பெயரிடப்பட்டுள்ளன. சிகரின் மிகப் பழமையான பெயர் “பீர் பாங்கா பாஸ்” என்பதாகும்.  

## புவியியல்
ராஜஸ்தானின் சிகர் மாவட்டத்தின் மாவட்ட தலைமையகம் சிகர் ஆகும். இந்த நகரம் ராஜஸ்தானின் கிழக்கு பகுதியில் 27.62 ° வடக்கு 75.15 ° கிழக்கு என்ற புவியியல் இருப்பிடத்தில் அமைந்துள்ளது. இது சராசரியாக 427 மீட்டர் (1401 அடி) உயரத்தைக் கொண்டுள்ளது.  

## காலநிலை
சிகர் கோப்பனின் காலநிலை வகைப்பாட்டின் கீழ் வெப்பமான, அரை வறண்ட காலநிலையைக் கொண்டுள்ளது. சூன் தொடக்கம் செப்டம்பர் வரையிலான காலப் பகுதி மழைக்காலம் ஆகும். ஏப்ரல் முதல் சூலை வரையிலான கோடை மாதங்களில் சராசரியாக தினசரி வெப்பநிலை 30&nbsp;°C (86&nbsp;°F) ஆக காணப்படும். மே மற்றும் சூன் மாதங்களில் அதிகபட்ச வெப்பநிலை 50&nbsp;°C (122&nbsp;°F) ஐ எட்டக்கூடும். மழைக்காலங்களில் அடிக்கடி, பலத்த மழை மற்றும் இடியுடன் கூடிய மழை பெய்யும். ஆனால் வெள்ளம் தொடர்ந்து இருக்காது. நவம்பர் முதல் பிப்ரவரி வரையிலான குளிர்கால மாதங்களில் கடுமையான குளிரைக் கொண்டவை. இம் மாதங்களில் சராசரி வெப்பநிலை 5–15 (C (41–59&nbsp;°F) ஆக காணப்படும்.  

## புள்ளிவிபரங்கள்
2011 ஆம் ஆண்டு சனத்தொகை கணக்கெடுப்பின்படி சிகர் நகரத்தில் சுமார் 237,579  மக்கள் வசிக்கின்றனர். அவர்களில் சுமார் 123,156 ஆண்களும், 114,423 பெண்களும் உள்ளனர். சிகார் நகரத்தில் 1000 ஆண்களுக்கு 929 பெண்கள் என்ற பாலின விகிதம் காணப்படுகின்றது. கல்வியைப் பொறுத்தவரை, சிகர் நகரில் மொத்த கல்வியறிவு பெற்றவர்களின் எண்ணிக்கை 158,413 ஆகும். இதில் 91,403 ஆண்களும், 67,010 பெண்களும் அடங்குவர். சிகர் நகரத்தின் சராசரி கல்வியறிவு விகிதம் 77.13% வீதமாகும். ஆண் மற்றும் பெண் கல்வியறிவு நிலை முறையே 86.29% மற்றும் 67.37% ஆகும். சிகர் நகரில் ஆறு வயதிற்கு உட்பட்ட சிறுவர்களின் எண்ணிக்கை சுமார் 32,189 ஆகும். இதில் 17,236 சிறுவர்களும் 14,953 சிறுமிகளும் உள்ளனர்.  

## நிர்வாகம்
சிகர் நகரம் மாநகராட்சியால் நிர்வகிக்கப்படுகிறது. இது சிகார் நகர ஒருங்கிணைப்பின் கீழ் வருகிறது. சிகார் நகரம் 45 வார்டுகளாக பிரிக்கப்பட்டுள்ளது. சிகார் நகரத்தின் மக்கள் தொகை 237,579 என்றாலும், அதன் நகர்ப்புற / பெருநகர மக்கட் தொகை 244,563 ஆகும். சிகர் பெருநகரப் பகுதியில் சந்திரபுரா (கிராமப்புறம்), ராதாகிருஷ்ணபுரா, சமர்த்புரா, சிவசிங்கபுரா மற்றும் சிகர் நகரம் ஆகியவை அடங்கும்.
# துலே

**துலே** (Dhule) இந்தியாவின் மகாராட்டிர மாநிலத்தின் வடமேற்கு பகுதியில் உள்ள துலே மாவட்டத்தில் அமைந்துள்ள ஒரு முக்கிய நகரமாகும். பன்சாரா ஆற்றின் கரையில் அமைந்துள்ள துலே நகரமானது மகாராஷ்டிரா தொழில்துறை மேம்பாட்டுக் கழகம், வட்டாரப் போக்குவரத்து அலுவலகம் என்பவற்றின் பிராந்திய தலைமையகமாகும்.  

## புவியியல்
துலே 20.9° வடக்கு 74.78° கிழக்கு என்ற புவியியல் இருப்பிடத்தில் அமைந்துள்ளது. இது சராசரியாக 250 மீட்டர் (787 அடி) உயரத்தைக் கொண்டுள்ளது. டெக்கான் பீடபூமியின் வடமேற்கு மூலையில் உருவாகும் காண்டேசு பகுதியில் துலே அமைந்துள்ளது.  

துலே மாவட்டத்திற்கு மேற்கில் குஜராத் மாநிலமும் , வடக்கே மத்தியப் பிரதேசமும், நந்துபார் மாவட்டமும் , தெற்கு மற்றும் கிழக்கில் முறையே நாசிக் மாவட்டம் மற்றும் ஜல்கான் மாவட்டமும் உள்ளன. இது பன்சாரா ஆற்றின் கரையில் தப்பி ஆற்றின் பள்ளத்தாக்கில் அமைந்துள்ளது.  

## காலநிலை
தென்மேற்கு பருவமழை தவிர மாவட்டத்தின் காலநிலை முழு வறண்ட நிலையில் உள்ளது. ஆண்டு நான்கு பருவங்களாக பிரிக்கப்படலாம். திசம்பர் முதல் பிப்ரவரி வரையிலான குளிர் காலமானது மார்ச் முதல் மே வரை வெப்பமான பருவத்தைத் தொடர்ந்து வரும். அதன் பின்னர் வரும் தென்மேற்கு பருவமழை செப்டம்பர் வரை நீடிக்கும். அக்டோபர் மற்றும் நவம்பர் மாதங்கள் மழைக்காலத்திற்கு பிந்தைய பருவமாகும். மாவட்டத்தில் சராசரி ஆண்டு மழைவீழ்ச்சி 674.0 மி.மீ. ஆகும். பிப்ரவரி பிற்பகுதியில் இருந்து, மே வரை வெப்பநிலை சீராக அதிகரிக்கும். இது ஆண்டின் வெப்பமான பருவமாகும். இது சராசரி தினசரி அதிகபட்ச வெப்பநிலை 40.7 டிகிரி செல்சியஸ் ஆகும்.  

## புள்ளிவிபரங்கள்
2011 ஆம் ஆண்டு இந்திய மக்கட் தொகை கணக்கெடுப்பின்படி துலே மக்கள் தொகை 776,093 ஆக இருந்தது. 2011 மக்கட் தொகை கணக்கெடுப்பின்படி மொத்த மக்கட் தொகையில் 52% வீதமும், பெண்கள் 48% வீதமும் உள்ளனர்.  

துலே சராசரி கல்வியறிவு வீதத்தை 85% ஆகக் கொண்டுள்ளது. இது தேசிய சராசரியான 59.5% ஐ விட அதிகமாகும். ஆண்களின் கல்வியறிவு 80% வீதமாகவும், பெண்களின் கல்வியறிவு 69% வீதமாகவும் காணப்படுகின்றது. மக்கட் தொகையில் 13% வீதமானோர் ஆறு வயதிற்கு உட்பட்டவர்கள்.  

## பொருளாதாரம்
தூலேயின் பொருளாதாரத்தில் தூய்மையான 'பால் மற்றும் நெய்' உற்பத்தி, நிலக்கடலை உற்பத்தி, வேளாண் சார்ந்த தொழில்களில் முக்கியப் பங்கு வகிக்கின்றன. இந்த நகரத்தில் காற்றாலை மின் உற்பத்தியில் முன்னணியில் உள்ளது.  

ஷிண்ட்கேடா தாலுகாவில் உள்ள டொண்டிச்சா பகுதி மிளகாய் சந்தைக்கு பிரபலமானது. இங்கே ஒரு மாவு தொழிற்சாலையும் உள்ளது. மாவட்டத்தில் பல குடிசைத் தொழில்கள் செயற்பட்டு வருகின்றன. பீடி உருட்டல், மட்பாண்டங்கள், செங்கல் தயாரித்தல், கைத்தறிகளில் பின்னல் வேலைப்பாடு செய்த புடவைகள், நிலக்கடலை மற்றும் எள்ளில் இருந்து எண்ணெய் பிரித்தெடுத்தல் ஆகியவை அவற்றில் சிலவாகும். துலே, ஷிர்பூர் மற்றும் பிம்பால்னர் ஆகிய இடங்களில் மர வெட்டு அலகுகள் இயக்கப்படுகின்றன.  

## போக்குவரத்து

### விமானம்
துலே நகரத்தின் கோண்டூர் பகுதியில் துலே விமான நிலையம் அமைந்துள்ளது. இது 1,400 மீட்டர் (4,600 அடி) நீளமுள்ள ஓடுபாதையைக் கொண்டுள்ளது.  

### ரயில்
துலே டெர்மினஸ் (நிலையக் குறியீடு: டிஹெச்ஐ) மத்திய ரயில்வேயின் கீழ் உள்ள சாலிஸ்கான் சந்தி ரயில் நிலையத்துடன் இணைக்கப்பட்டுள்ளது.  

### சாலை
மூன்று தேசிய நெடுஞ்சாலைகளின் சந்திப்பில் அமைந்துள்ள மகாராஷ்டிரா மாநிலத்தில் உள்ள சில நகரங்களில் துலேயும் ஒன்றாகும். அவை என்எச்-3 , என்.எச்-6 மற்றும் என்.எச்-211 என்பனவாகும். ஆசிய நெடுஞ்சாலை திட்டத்தின் மூலம் துலே வழியாக செல்லும் என்.எச் 3 மற்றும் என்.எச் 6 பகுதிகள் முறையே ஆசிய நெடுஞ்சாலைகளான ஏ.எச் 47 மற்றும் ஏ.எச் 46 ஆக மாற்றப்பட்டுள்ளன.
# சபா கமர் (நடிகை)


**சபா கமர்** அல்லது சபாஹத் கமர் சமான் (ஆங்கிலம்: Saba Qamar) என்றழைக்கப்படும் இவர் ஒரு பாக்கித்தான் நடிகை மற்றும் தொலைக்காட்சி ஆளுமை ஆவார். இவர் 1984 ஏப்ரல் 5 அன்று பிறந்தவர். பாக்கித்தானின் மிகவும் பிரபலமான மற்றும் அதிக சம்பளம் வாங்கும் நடிகைகளில் ஒருவரான கமர், லக்ஸ் ஸ்டைல் விருது, ஹம் விருது மற்றும் பிலிம்பேர் விருதுக்கான பரிந்துரை உள்ளிட்ட பல பாராட்டுகளைப் பெற்றவர். பாக்கித்தான் அரசாங்கத்தால் 2012 இல் தம்கா-இ-இம்தியாஸ் மற்றும் 2016 ஆம் ஆண்டில் செயல்திறன் பெருமை ஆகியவற்றால் கௌரவிக்கப்பட்டார் . *மெய்ன் ஆரத் ஹூன்* (2005) என்ற தொலைக்காட்சித் தொடரில் ஒரு பாத்திரத்துடன் தனது நடிப்பில் அறிமுகமானார். ஏஆர்.ஒய் டிஜிட்டலின் நீதிமன்ற அறை நாடகமான *சீக்* (2019) என்பதில் கமர் கடைசியாக மன்னாட் என்ற கதாபாத்திரத்தில் நடித்தார் .  

இந்திய பாக்கித்தான் பிரிவினையை அடிப்படையாகக் கொண்டு 2010 இல் ஒளிபரப்பப்பட்ட தஸ்தான் என்ற தொலைக்காட்சித் நாடகமான கமரின் முதல் வெற்றியாக நிரூபிக்கப்பட்டது, அதில் அவர் நாயகிக்கு இணையான ஒரு பெண் கதாபாத்திரத்தில் நடித்தார். இதன்மூலம்அவர் பாக்கித்தான் மீடியா விருதைப் பெற்றார், மேலும் பானி ஜெய்சா பியார் மற்றும் சமூக நாடகமான தாகன் ஆகிய நாடகங்களில் நடித்த்ததின் மூலம் உருது தொலைக்காட்சியில் முன்னணி நடிகையாக தன்னை நிறுவிக்கொண்டார்.  

கமர் சர்மத் கூசத்தின் 2015 ஆம் ஆண்டு திரைப்படமான *மாண்டோ* என்ற திரைப்படத்தின் மூலம் அறிமுகமானார். அவரது மிகப்பெரிய வணிக வெற்றி 2016 இ8ல் வெளிவந்த ரோம்-காம் *லாகூர் சே ஆகே என்பதாகும்.* சர்வதேச அளவில், 2017 ஆம் ஆண்டு *இந்தி மீடியம்* என்ற நகைச்சுவை-நாடகத்தில் அவர் நடித்ததற்காக விமர்சன ரீதியான பாராட்டுகளைப் பெற்றார், இது எல்லா காலத்திலும் அதிக வசூல் செய்த இந்தியப் படங்களில் இடம் பெற்றது மற்றும் பிலிம்பேர் சிறந்த நடிகைக்கான விருதைப் பெற்றது. அவர் 2018 இல் வெளியான குறும்படங்களான *மூமல் ரானோ*, *தில் தியான் கல்லன்* மற்றும் *இஸ் தில் கி எஸி கி டெஸ்ஸி ஆகியவற்றில் நடித்தார். நடிப்பைத் தவிர, அரசியல் நையாண்டியான *ஹம் சப் உமீத் சே ஹைன்'' என்ற நிகழ்ச்சியில்' தொகுப்பாளராகவும் நகைச்சுவை நடிகையாகவும் பணியாற்றுகிறார்.  

## ஆரம்பகால வாழ்க்கை

கமர் 1984 ஏப்ரல் 5, அன்று சிந்து மாகாணத்தில் ஐதராபாத்தில் ஒரு சிந்தி குடும்பத்தில் பிறந்தார். அவர் மிகச் சிறிய வயதிலேயே தந்தையை இழந்து, தனது குழந்தைப் பருவத்தின் பெரும்பகுதியை குஜ்ரான்வாலாவில் தனது பாட்டியுடன் கழித்தார். குஜ்ரான்வாலாவில் தனது ஆரம்பக் கல்வியைப் பெற்றார், பின்னர் மேலதிக படிப்பைத் தொடர லாகூர் சென்றார். அவரது குடும்பம் கராச்சியில் குடியேறியது.  

## பிற பணிகள்

2009 ஆம் ஆண்டில், கமர் ஒரு அரசியல் நையாண்டியான *ஹம் சப் உமீத் சே ஹைன்* என்ற ஒரு நிகழ்ச்சியில் தொகுப்பாளராகவும் நிகழ்ச்சி வழங்குபவராகும் சேர்ந்தார், அங்கு அவர் அரசியல்வாதிகள் மற்றும் நடிகர்களைப்போல பகடிகளை செய்தார். இந்த நிகழ்ச்சி மிகவும் பிரபலமானது மற்றும் பாக்கித்தானில் மதிப்பீடுகளில் முதலிடத்தில் இருந்தது. 2013 இல் அவர் இந்நிகழ்ச்சியிலிருந்து விலக முடிவு செய்தார், இவருக்கு பதிலாக மீரா நியமிக்கப்பட்டார். ஜனவரி 2018 இல், மஹித் கவரின் படைப்பான "பத்மாவத்" படத்திற்கான புகைப்படம் எடுக்கும் நிகழ்ச்சியில் தோன்றினார், அங்கு அவர் ராணி பத்மாவதி போல் ஆடை அணிந்தார்.
# சோடியம் நைட்ரைடு



**சோடியம் நைட்ரைடு** *(Sodium nitride)* என்பது (Na<sub>3</sub>N) என்ற மூலக்கூற்று வாய்ப்பாட்டால் விவரிக்கப்படும் ஒரு கனிம வேதியியல் சேர்மமாகும். இலித்தியம் நைட்ரைடு மற்றும் சில நைட்ரைடுகளிலிருந்து சோடியம் நைட்ரைடு மாறுபட்ட சில பண்புகளைக் கொண்டுள்ளது. சோடியம் நைட்ரைடு நிலைப்புத்தன்மை இல்லாத ஓரு கார உலோக நைட்ரைடு ஆகும். சோடியம் மற்றும் நைட்ரசன் தனிமங்களின் அணுக்கற்றைகள் இணைக்கப்பட்டு சப்பையர் எனப்படும் நீலக்கல் அடிமூலக்கூறின் மீது படியவைத்து சோடியம் நைட்ரைடு சேர்மம் தயாரிக்கப்படுகிறது  

விரைவில் சிதைவடைந்து இச்சேர்மம் அதனுடைய உட்கூறுகளான சோடியம், நைட்ரசன் தனிமங்களாக மாறுகிறது.  
:2 Na<sub>3</sub>N → 6 Na + N<sub>2</sub>  

## தயாரிப்பு

இரண்டு வெவ்வேறு தயாரிப்பு வழிகளில் சோடியம் நைட்ரைடு தயாரிக்கப்படுகிறது. சோடியம் அமைடு (NaNH2) என்ற சேர்மத்தினுடைய வெப்ப சிதைவு மூலம் சோடியம் நைட்ரைடு தயாரிப்பது ஒரு வழிமுறையாகும். சோடியம் மற்றும் நைட்ரசன் தனிமங்கள் நேரடியாக வினையில் ஈடுபட்டு சோடியம் நைட்ரைடை உருவாக்குவது இரண்டாவது வழிமுறையாகும் . டயட்டர் பிசர் & மார்ட்டின் யான்சன் மற்றும் கிரிகோரி வச்சினைன் ஆகியோர் இரண்டாவது தயாரிப்பு முறையைப் பயன்படுத்தி சோடியம் நைட்ரைடை வெற்றிகரமாக தயாரித்தார்கள். இதுவே பொதுவான ஒரு தயாரிப்பு முறையாகவும் கருதப்படுகிறது.  

முதல் தயாரிப்பு முறையில் சோடியம் மற்றும் நைட்ரசனின் சேர்க்கை விகிதங்களை வாயு நிலையில் தனித்தனியாக அறிமுகப்படுத்தி, அவற்றை ஒரு குளிரூட்டப்பட்ட அடி மூலக்கூறின் மீது படியவைத்து பின்னர் படிகமாக்கலுக்காக அறை வெப்பநிலைக்கு சூடுபடுத்தி தயாரிக்கிறார்கள் .  

## பண்புகள்

உள்ளார்ந்த பண்புகள் காரணமாக சோடியம் நைட்ரைடு தயாரிக்கப்படும் முறையைப் பொறுத்து இதன் நிறம் வெவ்வேறாக மாறுபடுகிறது . இக்கட்டமைப்பில் 236.6 பைக்கோ மீட்டர் நீளம் கொண்ட சோடியம்-நைட்ரசன் பிணைப்புகள் காணப்படுகின்றன , எக்சு கதிர் விளிம்பு விளைவு சோதனைகள் இக்கட்டமைப்பை உறுதி செய்துள்ளன. மிகச்சமீபத்தில் சோடியம் நைட்ரைடு தூள் மற்றும் ஒற்றை படிகத்தின் மீது நியூட்ரான் விளிம்பு சோதனைகளும் மேற்கொள்ளப்பட்டு இக்கட்டமைப்பு உறுதி செய்யப்பட்டுள்ளது .
# பிறவி இதயக் குறைபாடு


பிறவி இதயக் குறைபாட்டிற்கான காரணம் பெரும்பாலும் அறியப்படவில்லை. கர்ப்ப காலத்தில் ரூபெல்லா போன்ற சில மருந்துகள் அல்லது எத்தனால் அல்லது புகையிலை போன்ற மருந்துகளின் பயன்பாடு, பெற்றோர் நெருங்கிய உறவுடையவராய் இருத்தல், மோசமான ஊட்டச்சத்து நிலை அல்லது தாயின் உடல் பருமன் போன்ற ஆபத்து காரணிகள் இதில் அடங்கும். பிறவி இதயக் குறைபாடுள்ள பெற்றோரைக் கொண்டிருப்பதும் ஆபத்து காரணியாகும். டௌவுன் நோய்க்கூட்டக்குறி, தேர்னர் நோய்க்குறி மற்றும் மார்வன் நோய்த்தொகை உள்ளிட்ட பல மரபணு நிலைமைகள் இதய குறைபாடுகளுடன் தொடர்புடையவை. பிறவி இதயக் குறைபாடுகள் இரண்டு முக்கிய குழுக்களாகப் பிரிக்கப்படுகின்றன: நீலவாதை எனப்படும் நீலம்பாய்தல் குறைபாடுகள், நீலம்பாய்தல் அல்லாத இதயக் குறைபாடுகள் ஆகியவை குழந்தைக்கு நீல நிறமாக மாறக்கூடிய ஆற்றல் உள்ளதா என்பதைப் பொறுத்து. குறைபாடுகள் இதயத்தின் உட்புற சுவர்கள், இதய அடைப்பிதழ் அல்லது இதயத்திற்குச் சென்றுவரும் முதன்மை பெரிய இரத்த நாளங்கள் ஆகியவற்றை உள்ளடக்கியிருக்கலாம். அல்லது இதய மாற்று அறுவைச் சிகிச்சை தேவைப்படலாம். பொருத்தமான சிகிச்சை மேற்கொண்டால் இதன் சிக்கலான பிரச்சனைகளுக்குக் கூட, பொதுவாக நல்ல விதமான தீர்வுகள் அமையலாம்.  

பிறவி இதய குறைபாடுகள் மிகவும் பொதுவான பிறப்பு குறைபாடு ஆகும். 2015 ஆம் ஆண்டில், உலகளவில் 48.9 மில்லியன் மக்களில் பிறவி இதயக் குறைபாடுகளுடன் இருந்தனர். அவை எவ்வாறு கண்டறியப்படுகின்றன என்பதைப் பொறுத்து 1,000 நேரடி பிறப்புகளுக்கு 4 முதல் 75 வரை பாதிக்கப்படுகின்றனர். 1,000 க்கு 6 முதல் 19 வரையிலான நபர்களுக்கு அவை மிதமானது முதல் கடுமையான பாதிப்புகளை ஏற்படுத்துகின்றன. பிறப்பு குறைபாடு தொடர்பான இறப்புகளுக்கு பிறவி இதய குறைபாடுகள் முக்கிய காரணம் ஆகும். இது 1990 இல் 366,000 இறப்புகளை விளைவித்தது.2015 இல், 303,300 இறப்புகளாகக் குறைந்தது.  

## அறிகுறிகள்
அறிகுறிகள் மற்றும் அடையாளங்கள் இதய குறைபாட்டின் வகை மற்றும் தீவிரத்துடன் தொடர்புடையவை. அறிகுறிகள் வாழ்க்கையின் ஆரம்பத்தில் அடிக்கடி காணப்படுகின்றன. ஆனால் சில பிறவி இதயக் குறைபாடுகள் வாழ்நாள் முழுவதும் கண்டறியப்படாமல் போகலாம். சில குழந்தைகளுக்கு அறிகுறிகள் இருப்பது இல்லை, மற்றவர்களுக்கு மூச்சுத் திணறல், நீலம் பாய்தல், மயக்கம் ஆகியவை இருக்கும்., இதய முணுமுணுப்பு, கைகால்களின் கீழ் தசைகளின் வளர்ச்சி, மோசமான உணவு அல்லது குறை வளர்ச்சி அல்லது சுவாச நோய்த்தொற்று ஆகியவற்றை வெளிப்படுத்தலாம். பிறவி இதய குறைபாடுகள் அசாதாரண இதய அமைப்பை ஏற்படுத்துகின்றன, இதன் விளைவாக இதய முணுமுணுப்பு எனப்படும் சில ஒலிகள் உருவாகின்றன. இவை சில நேரங்களில் ஒலிச்சோதனை மூலம் கண்டறியப்படலாம். இருப்பினும், எல்லா இதய முணுமுணுப்புகளும் பிறவி இதய குறைபாடுகளால் ஏற்படுவதில்லை.
# தி ஓவல்



**தி ஓவல்** (விளம்பர காரணங்களுக்காக **கியா ஓவல்** என்று அறியப்படுகிறது) என்பது தெற்கு லண்டனின் கென்னிங்டன் மாவட்டத்தில் அமைந்துள்ள துடுப்பாட்டத் திடல் ஆகும். 1845ஆம் ஆண்டு தொடங்கப்பட்ட இது சர்ரே கவுண்டி துடுப்பாட்ட வாரியத்தின் உள்ளகத் திடலாக இருந்துவருகிறது. இங்கு செப்டம்பர் 1889இல் நடைபெற்ற தேர்வுப் போட்டியானது இங்கிலாந்து நாட்டில் நடைபெற்ற முதல் பன்னாட்டுத் தேர்வுப் போட்டியாகும்.
# பராசத்

**பராசத்** இந்தியாவின் மேற்கு வங்காள மாநிலத்தில் உள்ள வடக்கு 24 பர்கானா மாவட்டத்தின் தலைமையகம் மற்றும் நகராட்சி ஆகும்.. இது கொல்கத்தாவிற்கு வடகிழக்கே 23 கிலோ மீட்டர் தொலைவில் உள்ளது. இது கல்கத்தா பெருநகர மேம்பாட்டு ஆணையத்தின் ( கே.எம்.டி.ஏ ) கீழ் உள்ள ஒரு பகுதியாகும். நகரத்தை மையமாகக் கொண்ட ஒரு துணைப் பிரிவின் பெயரும் பராசத் ஆகும். இந்த நகரம் முக்கிய ரயில் மற்றும் சாலை சந்திப்பாகவும், பிராந்திய போக்குவரத்து மையமாகவும் உள்ளது.  

## புவியியல்
பராசாத் கிழக்கு இந்தியாவின் கங்கை கழிமுகத்தில் அமைந்துள்ளது. பெருநகரம் பங்களாதேஷ் எல்லை நகரத்திலிருந்து 70–80 கிலோமீட்டர் (43-50 மைல்) தொலைவில் உள்ளது. இதன் சராசரி உயரம் 11 மீட்டர் (36 அடி) ஆகும். கங்கை நதியானது மேற்கில் சுமார் 15 கிலோமீட்டர் (9.3 மைல்) தூரத்தில் அமைந்துள்ளது. இந்த நகரம் கங்கை சமவெளியில் அமைந்துள்ளது.  

## காலநிலை
பராசத்தில் மேற்கு வங்காளத்தின் ஒத்த வெப்பமண்டல காலநிலை நிலவுகின்றது. இப்பகுதி சூன் தொடக்கத்தில் இருந்து செப்டம்பர் நடுப்பகுதி வரை பருவமழையை அனுபவிக்கிறது. குளிர்கால (நவம்பர் முதல் பிப்ரவரி நடுப்பகுதி வரை) காலநிலை வறண்டதாகவும், கோடையில் ஈரப்பதமாகவும் இருக்கும்.  

## மக்கள் வகைப்பாடு
2011 ஆம் ஆண்டு இந்திய மக்கட் தொகை கணக்கெடுப்பின்படி, பராசத்தின் மொத்த மக்கட் தொகை 278,235 ஆகும். இதில் 140,882 (51%) ஆண்களும், 137,613 (49%) பெண்களும் அடங்குவர். மொத்த மக்கட் தொகையில் 22,605 பேர் ஆறு வயதுக்குட்பட்டவர்கள். ஆறு வயதுக்கு மேற்பட்ட சனத்தொகையின் கல்வியறிவு விகிதம் 89.69 சதவீதமாக இருந்தது. (229,279 பேர்).  

2001 ஆம் ஆண்டில் நகரத்தின் மக்கட் தொகை 237,783 ஆக இருந்தது. அந்த ஆண்டின் கல்வியறிவு விகிதம் 77 சதவீதமாக இருந்தது. இது தேசிய சராசரியான 59.5 சதவீதத்தை விட அதிகமாகும். கல்வியறிவு பெற்ற மக்களில், 54 சதவீதம் ஆண்களும், 46 சதவீதம் பெண்களும் காணப்பட்டனர். 2011 மக்கள் தொகை கணக்கெடுப்பில் கல்கத்தா நகர ஒருங்கிணைப்பின் ஒரு பகுதியாக பராசத் இருந்தது.  

## பொருளாதாரம்

பருத்தி நெசவு என்பது பராசத்தின் முக்கிய தொழிலாகும். மேலும் இந்த நகரம் அரிசி, பருப்பு வகைகள், கரும்பு, உருளைக்கிழங்கு மற்றும் தேங்காய்களுக்கான வர்த்தக மையமாகும்.  

நகரைச் சுற்றியுள்ள பகுதிகளில் இருந்து பராசத்துக்கு தினமும் சுமார் 32,00,000 பேர் பயணம் செய்கிறார்கள். நகரத்தின் சீல்தா-பங்கான் பிரிவில் உள்ள 24 நிலையங்களில் இருந்து ஐம்பத்தி எட்டு ரயில்கள் பயணிகளை கொண்டு செல்கின்றன. மேலும் 32 ரயில்கள் சீடா-ஹஸ்னாபாத் பிரிவில் உள்ள 30 நிலையங்களில் இருந்து பயணிகளை ஏற்றிச் செல்கின்றன.  

## போக்குவரத்து

### சாலை
பராசத் கொல்கத்தா, வட வங்கம், வங்காளதேசம் மற்றும் பிற மேற்கு வங்க நகரங்களுக்கு சாலை வழியாக இணைக்கப்பட்டுள்ளது. பல வழிகள் பேருந்து முனையத்திலிருந்து உருவாகின்றன. தேசிய நெடுஞ்சாலைகள் 24 மற்றும் 35 மற்றும் மாநில நெடுஞ்சாலை 2 நகரம் வழியாக ஓடுகின்றன.  

### ரயில்
இந்த நகரம் ரயில் மூலம் சீல்டா , போங்கான் மற்றும் பசிர்ஹாட் ஆகியவற்றுடன் இணைக்கப்பட்டுள்ளது. பராசாத் சீல்தா - பங்கான் கிளை பாதையில் உள்ள சீல்தா ரயில் நிலையத்திலிருந்து 22 கி.மீ தூரத்தில் உள்ளது. பராசத் சந்தி என்பது போங்கான் பாதையில் (வடக்கு பிரிவு) நகரத்தின் முக்கிய இரயில் நிலையமாகும்.  

### விமானம்
பராசத் சுமார் 11 கி.மீ தூரத்தில் உள்ள நேதாஜி சுபாஸ் சந்திரபோஸ் சர்வதேச விமான நிலையத்தால் சேவை செய்யப்படுகிறது.
# இரே மண்டலம், ஈரான்



**இரே மண்டலம்** (*Ray County*; ) என்பது ஈரானில் உள்ள தெகுரான் மாகாணத்தில் உள்ள ஒரு ஆட்சி மண்டலமாகும் . இந்த மண்டலத்தின் தலைநகரம் இரே நகரம் ஆகும். இது உண்மையில் தெகுரானின் ஒரு பகுதியாகும். 2006 மக்கள் தொகை கணக்கெடுப்பின்படி, 71,711 குடும்பங்களில், மாவட்டத்தின் மக்கள் தொகை 292,016 ஆகும். இந்த மண்டலம் நான்கு மாவட்டங்களாக பிரிக்கப்பட்டுள்ளது: மத்திய மாவட்டம், பாஷாபூயே மாவட்டம், கஹ்ரிசாக் மாவட்டம் மற்றும் காலே நவ் மாவட்டம் . அந்த 4 மண்டலம் மூன்று நகரங்களாக பிரிக்கப்பட்டுள்ளது: ஹசனாபாத், கஹ்ரிசாக் மற்றும் பாகர்ஷஹர் என்பன ஆகும்.  

## பெயரிடல் மரபு
ஈரானியன் சம்பர் சொசைட்டியின் கூற்றுப்படி, ஆங்கிலம் மற்றும் பாரசீக மொழிகளின் சரியான ஒலிப்பு முறையானது, "*அ*" என்ற உயிரெழுத்தின் ஒலிப்புப் போல என்றாலும், " **ரே** " என்றாலும், எழுத்துப்பிழையும், ஒலிப்புப்பிழையும் உள்ள மாறுபாடாக உள்ள சொற்களும் பயன்பாட்டில் உள்ளன. கொலம்பியா பல்கலைக்கழகத்தால் வெளியிடப்பட்ட என்சைக்ளோபீடியா ஈரானிகாவைப் போலவே, நகரப் பல்கலைக் கழகமும் "ரே" ("ஆசாத் பல்கலைக்கழகம், இரே") என்ற எழுத்துப்பிழைகளையும் பயன்படுத்துகின்றன. இதன் முழுமையான வரலாற்றுப் பெயர், *சாகர்-இ ரே* என்பதாகும்.  

## விளக்கம்
ஈரானின் நில ஆட்சியானது, பல்வேறு அரசுப் பணிகளுக்காகவும், அரசு சார்பற்ற நிறுவனங்களின் அல்லது அமைப்புகளின் மக்கள் நலன் சார்ந்தத் திட்டங்களைச் செயற்படுத்தவும், உள்ளாட்சி அமைப்பு முறைகளைச் செயற்படுத்தவும், பல்வேறு படிநிலைகளாகப் பிரிக்கப்பட்டுள்ளன. அதன் முதல் படியாக, 1,648,195 சதுர கிலோ மீட்டர்கள் பரப்பளவு கொண்ட ஈரானின் நிலப்பரப்பானது, வரலாற்று அடிப்படையில், அந்த நாட்டின் உள்துறை அமைச்சகத்தால், முதல் நிலையாக, ஐந்து பெரும் பகுதிகளாகப் பிரிக்கப் பட்டுள்ளன. 2014 ஆம் ஆண்டு சூன் 22 ஆம் நாள், இந்த ஐந்து நிலப்பகுதிகளுக்கான ஆட்சித் தொகுப்பு அறிவிப்பு வெளியானது. ஒவ்வொரு பகுதியும், தன்னகத்தே பல  உட்பிரிவுகளாகப் பிரிக்கப் பட்டுள்ளன. இந்த இரண்டாம் நிலை உட்பிரிவின் பெயர் மாகாணம் என்று அழைக்கப்படுகிறது. ஈரான் அரசின் புள்ளிவிவரப்படி, இந்நாள் வரை முப்பத்தியொரு மாகாணங்கள் உருவாக்கப்பட்டுள்ளன. ஒவ்வொரு மாகாணமும், அடுத்து மண்டலம் என்று அழைக்கப்படும், மூன்றாம் நிலை, நிலப்பகுதிகளாகப் பிரிக்கப்பட்டுள்ளன. அடுத்து நான்காம் நிலை ஆட்சிப்படியாக, ஒவ்வொரு மண்டலமும், சில மாவட்டங்களாகப் பிரிக்கப் பட்டிருக்கிறது. சில நகரங்களையும் ஊரகங்களையும் (கிராமப்புற மாவட்டம்) உள்ளடக்கியதாக அமைந்துள்ளது. கிராமப்புற மாவட்டங்கள் என்பது பல கிராமங்களின் தொகுப்பாகும். மண்டலத்தில் இருக்கும் சில நகரங்களில் ஒரு நகரமே, அம்மண்டலத்தின் தலைநகராக அறிவிக்கப்பட்டு செயற்படுகிறது.  

## சுற்றுலா

கெசுமெக்-அலி இரே என்பது சுற்றுலா இடங்களில் முக்கியமான வரலாற்று சிறப்பு மிக்க இடமாகும். இங்குள்ள நீருற்று பழம் பெருமை வாய்ந்த பொழுது போக்கு இடமாகும். இது தெற்கு தெகுரான் நகரத்திற்கும், வடக்கு இரே, ஈரான் ஊருக்கும் அருகில் இருக்கிறது. இந்நீருற்று துர்குல் கோபுரம், இரக்சன் கோட்டை, இன்னும் சில சுற்றுலா இடங்களுக்கு அருகில் அமைந்துள்ளது. இந்நீரில் தாது உப்பு கலந்துள்ளதால், பல வருடங்களுக்கு முன், ஈரானியர் தரை விரிப்புகளைச் சுத்தம் செய்ய இந்த நீருற்றைப் பயன்படுத்தினர். இந்நீரால் அவ்விரிப்புகள் அடர் நிறத்தை இழந்து, அழகிய வெளிர் நிறங்களுக்கு மாற்றுவதற்கு பயன்படுத்தினர். முற்காலத்தில் தரைகீழ் அமைந்துள்ள நீருற்றாலும், ஒரு வகை மண்ணாலும், சிவப்பு, அடர்கருப்பு, பழுப்பு நிற சுடுமண் பாண்டங்கள் செய்யப்பட்டன. இது போன்ற பாண்டங்களை 1934-1936 ஆம் ஆண்டு பிலடோப்பியா பல்கலைக்கழகம் அகழாய்வில் கண்டறிந்தது.